b"\n_START_ARTICLE_\nHy\xc3\xa8res\n_START_SECTION_\nGeografija\n_START_PARAGRAPH_\nKraj le\xc5\xbei ob izlivu reke Gapeau v Sredozemsko morje, 15\xc2\xa0km vzhodno od Toulona. V ob\xc4\x8dini se nahaja polotok Giens, vanjo so vklju\xc4\x8deni tudi otoki \xc3\x8eles d'Hy\xc3\xa8res. Nahaja se na najju\xc5\xbenej\xc5\xa1i to\xc4\x8dki Provanse. Letali\xc5\xa1\xc4\x8de Toulon-Hy\xc3\xa8res se nahaja 4\xc2\xa0km jugovzhodno od sredi\xc5\xa1\xc4\x8da mesta.\n_START_SECTION_\nZgodovina\n_START_PARAGRAPH_\nHelenisti\xc4\x8dno mesto Olbia je bilo ustanovljeno na ozemlju nekdaj feni\xc4\x8danskega mesta iz 4. stoletja pred na\xc5\xa1im \xc5\xa1tetjem, omenjeno v Strabonovi Geografiji kot utrjeno mesto Massiliotov._NEWLINE_Prva omemba Hy\xc3\xa8resa izvira iz leta 964. Prvotna posest marseillskih viskontov je kasneje pre\xc5\xa1la v roke Karla An\xc5\xbeujskega (1226-1285), kralja dveh Sicilij. Tukaj je leta 1254 pristal po povratku s kri\xc5\xbearske vojne francoski kralj Ludvik IX._NEWLINE_Med drugo svetovno vojno, avgusta 1944, je bila obala Hy\xc3\xa8resa del invazijskega na\xc4\x8drta - Operacije Dragoon, v kateri so zdru\xc5\xbeene ameri\xc5\xa1ko-kanadske pomorske sile s pomo\xc4\x8djo francoskih pomorskih sil zasedle Hy\xc3\xa8re\xc5\xa1ke otoke in zajele ve\xc4\x8dino nem\xc5\xa1kih vojakov."